Tokai-woud-moordbeskuldigde terug in hofFranziska Blochliger en haar pa, Andreas. Finale betoë word na verwagting Woensdag in die Wynberg-landdroshof gelewer in die borgtogaansoek van een van vier mans wat beskuldig word van die verkragting en moord vroeër vanjaar op Franziska Blochliger (16) in die gewilde Tokai-woud. Howard Oliver het in November met die aansoek om borgtog begin en gesê hy is van voornemens om skuld te beken op aanklag van diefstal, maar ontken dat hy die tiener verkrag en vermoor het. Blochliger het op 7 Maart 2016 in die Tokai-woud in Kaapstad gedraf toe sy aangeval en vermoor is. Haar ring, selfoon en horlosie is gesteel. Die beskuldigde het laas op 13 Desember in die Wynberg-landdroshof verskyn. ŉ Lasbrief vir inhegtenisneming is vir Daniel Easter, een van die vier beskuldigdes uitgereik, toe hy nie saam met sy medebeskuldigdes in die hof verskyn het nie. Hy is vroeër vanjaar vrygelaat op borgtog van R1 000. Oliver het in sy beëdigde verklaring aangevoer hy het Blochliger beroof om vir sy kind se kleuterskool te betaal. Hy het gesê hy het die tiener van agter in ŉ wurggreep gegryp totdat sy haar bewussyn verloor het. Toe sy weer bygekom het, het sy medebeskuldigde Jonathan Jonas sy vuurwapen op hom en die tiener gerig voor hy haar in die bosse in gesleep en verkrag het, het Oliver gesê. Haar gesig is vermoedelik in die grond in gedruk en sy het versmoor. Lees alle vorige berigte oor die Tokai-moord op Maroela Media.